《送刘贞庭总管之嘉禾》
元代·张翥

牧守膺民寄，循良不数公。使君新建隼，御史近乘骢。

内府声华著，专城控制雄。老成归物望，清切简宸衷。

紫绶盘铜虎，朱幡拥画熊。焚香迎父老，骑竹走儿童。

槜李名藩古，勾吴地利通。粤从师次后，俱在震邻中。

水暗台隍月，云寒鼓角风。蛮氛犹涨黑，战血未消红。

圣主方图治，台司亦即戎。频烦纶綍下，次第甲兵空。

公等宜宣力，王臣固匪躬。关防先武备，国计务农功。

黄霸徵当最，阳城考欲同。苍旻飘劲气，白日照精忠。

万象天枢北，三山海市东。旱龙俄作雨，阳凤已鸣桐。

善政风须变，虚襟理自融。平生经世志，要似节轩翁。

作者简介：张翥(1287～1368) 元代诗人。字仲举，晋宁（今山西临汾）人。少年时四处游荡，后随著名文人李存读书，十分勤奋。其父调官杭州，又有机会随仇远学习，因此诗文都写得出色，渐有名气。张翥有一段时间隐居扬州，至正初年(1341)被任命为国子助教。后来升至翰林学士承旨。